Skep, skryf en lees saam met ATKV-SkryfskoolFoto ter illustrasie. (Foto:Vladyslav Bahara/Unsplash) Die ATKV-Skryfskool van die Noordwes-Universiteit (NWU) bied eersdaags in samewerking met die Byderhand-projek ŉ drieledige aanlyn kursus oor lokatiewe of plekspesifieke literatuur aan. “Dit is wanneer ŉ verhaal of gedig voorgelees word in die ruimte of op die terrein waar fiksionele gebeure plaasvind,” verduidelik Bernard Odendaal, direkteur van die ATKV­Skryfskool. Die Byderhand-projek fokus juis op die inisiëring en ontwikkeling van digitale installasies wat die lees en beluistering van nuutgeskepte literêre tekste moontlik maak in die omgewing en by die dinge wat in die tekste voorkom. “Die projek neem dus literatuur en maak dit dan toeganklik vir ŉ wye gehoor en lesersmark,” sê Odendaal. Lokatiewe literatuur is dus nie ŉ genre waarin geskep word nie, maar eerder ŉ voordrag daarvan. Sedert Byderhand se totstandkoming in 2015 het ŉ verskeidenheid kleiner projekte hieruit gekom. Een hiervan is Byderhand Pionierstories en Tuinverse wat by die Pionierskool vir Siggestremdes en Blindiana Barista in Worcester aangebied is. Dit is ŉ interaktiewe leeservaring wat vir siende en siggestremde persone toeganklik is. Volgens Odendaal kan enigeen deelneem, nie net as inisieerder van eenderse projekte nie, maar ook as skrywer wat stories in die formaat aanbied. Hierdie aanlyn kursus deur die ATKV-Skryfskool fokus op die beplanning en aanbieding van soortgelyke lokatieweliteratuurprojekte. Dit word op 17 en 31 Julie en 21 Augustus aangebied en kos R300 per persoon. Inskrywings sluit op 10 Julie vanjaar. Die multimedia-aard van lokatieweliteratuurprojekte vereis indiwiduele aandag en daarom word hoogstens 30 inskrywings aanvaar. Vir meer inligting hieroor, skakel met Kobie van Aswegen by [email protected] of skakel haar by 018 299 1783 om meer te wete te kom.